**Vabilo**

Projekt **Kreativni generator** vključuje dijake, ki so se že preiskusili kot mladi raziskovalci in tudi uspešno izdelali raziskovalno nalogo s ciljem, da svoj izdelek ali storitev nadgradijo. Mladi raziskovalci imajo s pomočjo izkušenih mentorjev iz različnih področij možnost, da svoj izdelek ali storitev tehnološko še bolj dodelajo in približajo možnosti, da postane tržno zanimiv.

V prvem letu projekta smo partnerji tri šole: **Srednja šola za kemijo, elektrotehniko in računalništvo Šolskega centra Celje, Gimnazija Celje - Center ter Elektro in računalniška šola Šolskega centra Velenje. Soorganizator prvega srečanja je SAŠA inkubator.** Iz vseh treh šol bodo na podjetniško-kreativnem vikendu v času od **16. – 18. 9. 2016** dijaki, ki so predhodno že izdelali raziskovalno nalogo, le-to razvijali in nadgrajevali s pomočjo strokovnjakov iz gospodarstva, šolstva in iz podjetniških inkubatorjev. Prvo leto poteka dogodek pod organizacijo Elektro in računalniške šole iz ŠC Velenje, **dogodek pa se bo odvijal v seminarskih prostorih Mladinskega centra Velenje**. V prvem letu bo sodelujočih 6 ekip, ki jih bo predstavljalo 15 dijakov.

Cilj prvega podjetniško - kreativnega vikenda je omogočiti mladim nadgradnjo projekta, ki je že nastal skozi formalno obliko raziskovalnega dela na lokalnem in državnem nivoju. Pri tem ima tudi pomembno vlogo šola, ki mora raziskovalni projekt prepoznati kot inovativen in posledično obetaven za nadgradnjo vse do možnosti prodora na trg. Skozi to obliko sodelovanja in druženja z mladimi bomo preiskusili nove pristope do inovativnih rešitev.

Šole – partnerice v projektu smo si zadale cilj, da v v prvem letu dosežemo dober odziv pri sodelujočih (dijaki, mentorji in ostali partnerji v projektu). Kasneje bomo te aktivnosti razširili na več šol in posledično dali možnost sodelovanja še večim mladim raziskovalcem. Zavedamo se, da je znanje najvrednejša delnica, ki nikoli ne izgubi svoje vrednosti. Prav zato združimo moči in ustvarimo pogoje mladim, ki znajo in zmorejo veliko.

Več informacij o projektu Kreativni generator, njegovem poteku in sodelujočih najdete na spletni strani <http://www.kreativni-generator.si/>.

**Prijazno vabljeni, da nas obiščete ob predstavitvi projektov, in sicer v nedeljo, 18. 9. 2016, med 17.00 in 18.00, lahko pa tudi kadarkoli v času tridnevnega poteka projektnih aktivnosti mladih.**

Simon Konečnik,

ravnatelj Elektro in računalniške šole na ŠC Velenje